section_heading: Tijek sukoba
paragraph_text: U noći sa 6. na 7. travnja 1596. godine, Splićani i Kaštelani, pod vodstvom Ivana Albertija pobili su stražare i zauzeli klišku tvrđavu. Ujutro im je stiglo pojačanje od 300 uskoka pod vodstvom vojvode Nikole Lasinovića i Ivana Vlatkovića. Poslije pljačke, uskoci su se povukli, a u pomoć je stiglo 200 Poljičana pod zapovjedništvom poljičkog kneza Pavla Papića, uz pomoć kojih su Splićani 8. travnja zauzeli Oprah kulu, posljednje osmansko uporište u tvrđavi. Vijest o padu Klisa bila je velika senzacija među kršćanima u zaleđu Dalmacije i u Bosni i Hercegovini. Kliški branitelji obratili su se za pomoć njemačkom caru.